Zagrebački SDP doživio je fijasko, a razočarani ljevičari uzdaju se u odbjeglu esdepeovku Mirelu Holy i njezinu novoosnovanu stranku ORaH. Holy je SDP i bivšeg stranačkog kolegu Davora Bernardića izgurala s drugog na četvrto mjesto popularnosti, na kojem je, prošli mjesec, bila ona.

Očekivano

Takav omjer snaga proizlazi iz ispitivanja javnog mnijenja među Zagrepčanima koje je na uzorku od 900 ljudi provela tvrtka Vectura. SDP, koji je na lanjskim izborima za Gradsku skupštinu, s HNS-om i HSU-om, dobio 25,24 posto glasova birača, sada bi dobio samo 11 posto podrške. Prošli mjesec, prema Vecturinoj anketi na 500 ispitanika, imao je pet posto veću podršku. ORaH bi pak dobio 19,1 posto potpore, što je oko pet posto više nego prošli mjesec. M. Holy rastuća podrška veseli, no ne želi se zanositi popularnošću stranke.

– Još je rano, mi radimo po programu jer mislimo da jedino tako imamo smisla. Izbori su jedno, a ankete drugo. Ne opterećujemo se ispitivanjima iako nam je drago imati dobar rezultat. U listopadu ćemo birati vodstva stranke na lokalnim razinama po modelu jedan član, jedan glas za sve funkcije. I vodimo se načelom da imamo jednak broj muških i ženskih kandidata – kazala je Holy. D. Bernardića nismo uspjeli dobiti da ocijeni uzroke pada svoje stranke, no politički analitičar Žarko Puhovski drži da je rast ORaH-a i pad SDP-a očekivan.

Iznevjereni birači

– To se moglo očekivati u urbanom području gdje je populacija kritičnija i osjeća se iznevjereno. Protestni glasači, ovaj put je riječ o SDP-ovim, znaju glavinjati, no sada su racionalni. Prešli su ORaH-u, sličnoj stranci – ocijenio je. Gradonačelnik Milan Bandić stoji podjednako dobro kao i prošli mjesec. Uvjerljivo bi pobijedio za gradonačelnika, no s nešto nižom potporom nego lani na izborima (8 posto manje), a lista za Skupštinu dobila bi podjednaku podršku (26,7 posto). Davor Bernardić ima potporu 15,9 posto građana za gradonačelnika.

>> Milanović: Idemo do kraja mandata, nismo bjegunci!